b"\n_START_ARTICLE_\nMary Quant\n_START_SECTION_\nBiografia\n_START_PARAGRAPH_\nMary Quant va n\xc3\xa9ixer a Londres el 1934 de pares gal\xc2\xb7lesos, i va estudiar disseny gr\xc3\xa0fic al Goldsmiths College de la Universitat de Londres abans de fer carrera com a barretera d'alta costura._NEWLINE_El 1955 va obrir amb qui seria el seu marit dos anys m\xc3\xa9s tard i un altre soci una botiga de roba a Kings Road, a Londres, anomenada Bazaar. La pe\xc3\xa7a m\xc3\xa9s venuda a Bazaar foren uns collars de pl\xc3\xa0stic blanc per portar a sobre de vestits o samarretes negres. Tamb\xc3\xa9 es van vendre for\xc3\xa7a unes mitges negres llargues._NEWLINE_Gr\xc3\xa0cies a l'\xc3\xa8xit que van tenir uns pijames dissenyats expressament per a l'obertura de la botiga, i insatisfeta amb la varietat de dissenys que tenia a la venda, Quant es va llen\xc3\xa7ar a crear la seva pr\xc3\xb2pia l\xc3\xadnia de roba. Tot i que va comen\xc3\xa7ar a treballar sola, aviat va contractar un bon grapat de costureres, i el 1966, quan va rebre el reconeixement de l'Orde de l'Imperi Brit\xc3\xa0nic pel seu treball com a modista pop art, ja tenia un equip de 18 persones al seu obrador._NEWLINE_Les faldilles van comen\xc3\xa7ar a fer-se com m\xc3\xa9s va m\xc3\xa9s curtes des del 1958, aproximadament. Mary Quant ho considerava molt pr\xc3\xa0ctic i alliberador, ja que permetia a les dones c\xc3\xb3rrer per agafar l'autob\xc3\xbas. La minifaldilla, que fou la seva creaci\xc3\xb3 m\xc3\xa9s important, esdevingu\xc3\xa9 un dels elements definitoris de la moda de la d\xc3\xa8cada del 1960. La minifaldilla estava essent desenvolupada simult\xc3\xa0niament pel franc\xc3\xa8s Andr\xc3\xa9 Courr\xc3\xa8ges i tamb\xc3\xa9 per John Bates, i no hi ha acord sobre qui va ser el primer a tenir la idea. Com sol passar en temes de moda, la faldilla curta (i cada cop m\xc3\xa9s curta) es va anar obrint pas a la mentalitat de les dones joves de l'\xc3\xa8poca. Els dissenyadors que ho van fer realitat nom\xc3\xa9s van ajudar a escampar la idea i, en el cas de Mary Quant, ella li va posar nom: en va dir miniskirt inspirada pel seu cotxe favorit, el Mini. Li agradava tant aquest cotxe que en tenia un dissenyat expressament per a ella._NEWLINE_Mary Quant tamb\xc3\xa9 \xc3\xa9s considerada la creadora dels pantis de colors i estampats, que poden ser un complement perfecte per a la mini, tot i que aix\xc3\xb2 tamb\xc3\xa9 s'atribueix a Crist\xc3\xb3bal Balenciaga o b\xc3\xa9 a John Bates._NEWLINE_A les darreries de la d\xc3\xa8cada del 1960, Quant va popularitzar els shorts anomenats hot pants, que s\xc3\xb3n els que arriben just fins a sota les natges, i el 1968 va llen\xc3\xa7ar la maxifaldilla, que arribava fins als turmells. Durant els anys setanta i vuitanta, es va dedicar al disseny d'objectes de decoraci\xc3\xb3 i al maquillatge, m\xc3\xa9s que a la roba._NEWLINE_El 1988, Mary Quant va dissenyar l'interior del Mini 1000 Designer (que inicialment es va anomenar Mini Quant, per\xc3\xb2 van haver de canviar-li el nom perqu\xc3\xa8 els estava fent perdre popularitat). El disseny consistia en ratlles blanques i negres amb detalls en vermell. Els cinturons de seguretat eren vermells, i a la part superior esquerra dels seients del conductor i de l'acompanyant hi havia la signatura de la dissenyadora. Al volant tamb\xc3\xa9 hi havia la signatura. El contorn dels fars, el de les rodes, les manetes de les portes i els paraxocs eren tots grisos, i no cromats ni negres, l'acabat m\xc3\xa9s habitual. La carrosseria es presentava en dues versions: negre o blanc._NEWLINE_El 2000 va dimitir com a directora de la seva firma de cosm\xc3\xa8tics, la Mary Quant Ltd., comprada per una empresa japonesa. Hi ha m\xc3\xa9s de 200 botigues Mary Quant Colour en tot el Jap\xc3\xb3, pa\xc3\xads on la moda Quant segueix gaudint de molta popularitat."